**KUULOLLA - lehti täyttää tänä keväänä 15 – vuotta**

Viisi vuotta sitten lehden täyttäessä 10 vuotta kirjoitin Kevät-Kuulolla lehteen alla olevan muistelun lehden synnystä.

Talvella 2003 silloisessa hallituksessa, jossa olin mukana, virisi keskustelu oman lehden tekemisestä. Siihen saakka jäsenistölle oli lähetetty tiedotteita, jotka olivat aa-nelosia.

Tuumasta toimeen. Päätettiin tehdä A5-kokoinen tiedote eli nykyisenkokoinen, joka ilmestyisi aluksi kaksi kertaa vuodessa. Kansilehden väriä vaihdettaisiin vuodenaikojen mukaan. Lehdessä ilmoitettaisiin kuulopalvelutunneista, retkistä, paristomyyjistä, mahdollisista kursseista ja muusta ajankohtaisesta.

Aino Heikkilä ja Paula Hiltunen lupautuivat suunnittelemaan ja tekemään mallikappaleen.

Sitten vielä tärkeä juttu – nimi. Nimiasiasta yhdistyksen silloinen puheenjohtaja Marja-Liisa Pökälä kirjoitti ensimmäisessä lehdessä näin*:*

*” Kädessäsi on uusi tiedote. Kolme jäsentämme teki 22 mainiota nimiehdotusta. Valinnan vaikeuden takia hallitus piti kahden kokouksen tuumaustauon ennen kuin parhaalta kuulostava ”****Kuulolla****” erottui. Ajattelemme sen sanana kuvaavan yhdistyksemme ideaa. Lisäksi hallitus päätti lisätä tiedotteen sivumäärää ja ilmestymiskertoja; sen mukaan kun aiheet ja jutunjuuret tuntuvat vaativan.”*

Etsittiin edullinen kopiointifirma, joka teki kopiot, niittasi ja taittoi lehden.

Näin syntyi ensimmäinen lehti. Se ilmestyi toukokuussa 2003 Kesä-Kuulolla nimisenä. Siinä oli sivuja kahdeksan. Kansilehden väri oli keltainen.

Lehteä lähetettiin noin 300 kpl. Siinä olikin sitten oma hommansa. Piti laittaa tiedote kirjekuoreen, nuolla kuori kiinni ja postimerkki siihen ja vielä lopuksi laittaa nimi - ja osoitelappu, onneksi sitä ei tarvinnut nuolla. Ja sitten postiin.

Lisää muistelua seuraavassa lehdessä Kaisa

**KUULOLLA - LEHTIÄ VIISITOISTA VUOTTA 2003-2018**

**jatkoa edellisen lehden muisteluun**

Pöydällä edessäni on pino Kuulolla – lehtiä. Viidentoista vuoden lehdet. Pino on itse asiassa aika pieni. Kun näitä lehtiä selaa, tulee selanneeksi palan yhdistyksen historiaa.

Lehden ulkoiset mitat ovat pysyneet samoina koko ajan, eli se on A5:n kokoinen vihko. Alkuvuosina lehti ilmestyi 2-3 kertaa vuodessa ja kansilehden väri vaihtui aina vuodenaikojen mukaan. Alkuaikoina eli vuosina 2003-2008 lehti kirjoitettiin tietokoneella, tulostettiin paperille, joka vietiin kopiopalveluun ja otettiin tarvittava määrä kopioita, laitettiin kirjekuoriin, laitettiin postimerkit niihin ja sitten vietiin postiin.

Vuoden 2009 alusta lehti koki muodon muutoksen. Lehti oli aikaisemmin teetetty Keravan Kopiopalvelussa, nyt lehteä ruvettiin painamaan Savion Kirjapainossa ja kanteen saatiin värivalokuva. Tämä ensimmäinen värivalokuva oli Tuusulan järven jäällä pidetystä retkiluistelutapahtumasta, taustalla näkyi Tuusulan kirkko. Tapahtumassa oli mukana luistelemassa myös nykyinen presidenttimme Sauli Niinistö. Siinä lehdessä ei ollut muita värikuvia. Seuraavina vuosina värivalokuvien määrä lehdessä lisääntyi pikkuhiljaa ja syksystä 2015 lähtien koko lehti on painettu väreissä.

Valokuvia oli aikaisemminkin ollut lehdessä, mustavalkoisina, ensimmäisen kerran Talvi - Kuulolla lehdessä v. 2006.

Sivumääräkin on kasvanut huimasti. Ensimmäisessä lehdessä sivuja oli kahdeksan, vuodesta 2009 lähtien sivuja on ollut 24. Poikkeuksena yhdistyksen juhlanumero Syys - Kuulolla 2015, jossa sivuja oli 28. Yhdistys täytti marraskuussa 40 vuotta. Myös ilmestymiskerrat ovat lisääntyneet neljään kertaan vuodessa. Painos on kasvanut 300:sta 1000:een.

Itse lehden tekemiseen ja koostamiseen tietokoneella kuluu melko lailla aikaa, useampi kymmenen tuntia. Sitten lähetän lehden pdf-tiedostona kirjapainoon, jossa noin viikon kuluttua käymme liimaamassa osoitetarrat lehtiin, jotka sitten kirjapaino toimittaa postiin.

Lehteä perustettaessa tavoitteena oli, että lehdessä ilmoitettaisiin kuulopalvelutunneista, retkistä, paristomyyjistä, mahdollisista kursseista ja muusta ajankohtaisesta. Lehtiä selaillessa voi havaita, että näin on tapahtunut.

Esimerkiksi kuulolähipalvelutoiminnan kehitystä on ollut kiva seurata. Kuulopalvelutunteja oli viisitoista vuotta sitten vain Keravalla ja Järvenpäässä. Kaksi vuotta myöhemmin alkoi toiminta Hyrylässä ja Klaukkalassa ja sitten seuraavana vuonna myös Nurmijärvellä. Kellokoskella ja Jokelassa kuulopalvelutoiminta aloitettiin v. 2009 ja Nikkilässä v. 2012.

Iltavastaanotot aloitettiin vuonna 2015 Hyrylässä Mäntymäellä, syksyllä 2016 Rajamäellä ja Järvenpäässä. Keravalla aloitettiin lisäpalvelutunti Kotimäen palvelukeskuksessa keväällä 2017. Myös Sipoossa Söderkullassa aloitettiin kokeiluluonteisesti lisäpalvelutunti. Sanoisin, että aika vaikuttava kattaus! Kolmessatoissa eri paikassa, sekä lisäksi useita paristomyyjiä.

Toivottavasti jäsenet osaavat löytää nämä tunnit ja niiden tarjoamat palvelut!

Virkistystilaisuuksia ja retkiä oli järjestetty joka vuosi, joinakin useampikin retki. On käyty teattereissa, konserteissa, museoissa, tehty kotimaan retkiä, kylpyläretkiä, käyty Virossa, Latviassa, Visbyssä, Pietarissa, Viipurissa, Sortavalassa, pikkujouluja vietetty milloin risteillen tai Mäntymäellä. Tavaksi on myös tullut Tallinnan risteily kesäaikaan.

Liikuntaakin on harrastettu. Bocciaa on pelattu kuutisen vuotta, myös keilausta ja frisbeetä on ollut tarjolla.

Vuosi 2015 oli juhlavuosi, yhdistys täytti 40 vuotta. Juhlat olivat Keravalla, juhlapuhujana oli kansanedustaja Eero Lehti. Juhlassa jaettiin myös ansiomerkkejä kuten myös pikkujoulujuhlissa.

Myös eräänlainen juhlahetki oli yhdistyksen toiminnassa, kun kuulimme talvella 2017, että yhdistyksemme oli maan suurin kuuloyhdistys: Tätä juhlittiin järjestämällä useita virkistystilaisuuksia.

Kuuloiltoja oli järjestetty joka vuosi useampikin. Näissä tilaisuuksissa eri alojen asiantuntijat luennoivat ja kuulijat voivat kysellä heiltä. Vieraina oli mm. lääkäreitä, kuulontutkijoita, apuväline-esittelijöitä, kunnan sosiaalitoimen haltija, sosiaalilautakunnan puheenjohtaja, korvakappaleentekijä, tinnituksen erikoisasiantuntija.

Muuten, lehden historian toistaiseksi ainoat mainokset, neljä kappaletta oli Syys - Kuulolla 3/2005 numerossa.

Iloksemme olemme saaneet lehteemme usein mielenkiintoisia kirjoituksia eri alojen asiantuntijoilta.

Lehden sisältöön on kuulunut myös jäsenten palsta, johon jäsenet ovatkin lähettäneet hyvin monenlaista postia. On julkaistu useita kertomuksia omasta huonokuuloisuudesta, erilaisia muisteluita, ruokareseptejä, vitsejä…

Edelleen jäsenten posti on tervetullutta, osoite on yhteystiedoissa!

Kuvia lehteen ovat lähettäneet mm. Jorma Venho, Olavi Taipale, Kaisa Venho, Arvo Taskinen, Arja Virolainen, Elsa Ketola, Jorma Räikkönen.

Lehteä ovat toimittaneet vuosina 2003-2005 Aino Heikkilä ja Paula Hiltunen, vuosina 2005-2008 Kaisa Venho ja 2009-> Kaisa Venho ja Olavi Taipale.

Näin muisteli syksyllä 2018 lehden 15-vuotistaivalta Kaisa Venho